作者:姚合
標題:寄楊茂卿校書
內容:去年別君時，同宿黎陽城。黃河凍欲合，船入冰罅行。君為使滑州，我來西入京。丈夫不泣別，旁人歎無情。到京就省試，落籍先有名。慚辱鄉薦書，忽欲自受刑。還家豈無路，羞為路人輕。決心住城中，百敗望一成。腐草眾所棄，猶能化為螢。豈我愚闇身，終久不發明。所悲道路長，親愛難合併。還如舟與車，奔走各異程。耳目甚短狹，背面若聾盲。安得學白日，遠見君儀形。